### NN 9/2020 (22.1.2020.), Presuda Visokog upravnog suda Republike Hrvatske poslovni broj: Usoz-115/19-5 od 23. prosinca 2019.

VISOKI UPRAVNI SUD REPUBLIKE HRVATSKE

180

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, mr. sc. Mirjane Juričić i Dijane Vidović, članica vijeća, uz sudjelovanje više sudske savjetnice Tatjane Ilić, zapisničarke, povodom zahtjeva L. B. i V. B., Z., u postupku ocjene zakonitosti općeg akta, na sjednici održanoj 23. prosinca 2019.

presudio je

U Cjeniku javne usluge prikupljanja miješanog komunalnog otpada i prikupljanja biorazgradivog komunalnog otpada, donositelja Zeleni grad Š. d.o.o., Š., broj: 1644/19 od 27. ožujka 2019., redni broj 13. i redni broj 14. tablice 2.: »Prikupljanje miješanog komunalnog otpada za kućanstva« – ukidaju se.

Obrazloženje

Povodom zahtjeva za ocjenu zakonitosti Cjenika javne usluge prikupljanja miješanog komunalnog otpada i prikupljanja biorazgradivog komunalnog otpada, donositelja Zeleni grad Š. d.o.o., Š., S. R. 100, broj: 1644/19 od 27. ožujka 2019. (dalje: Cjenik), koji su podnositelji osporili inicijalnim zahtjevom od 3. kolovoza 2019., s obzirom na to da je zahtjevom bilo osporeno više akata raznih donositelja, Sud je predmete zahtjeva razdvojio te se o ovom zahtjevu odlučeno pod naprijed naznačenim poslovnim brojem.

U ovom postupku ocjene zakonitosti Cjenika, Sud je utvrdio da su podnositelji svoju legitimaciju za pokretanje postupka dokazali računom za prikupljanje otpada.

U zahtjevu podnositelji ukazuju na nesuglasnost kriterija obračuna predmetne usluge po kriteriju broja ležajeva iznajmljivača, s obrazloženjem da ležajevi ne proizvode smeće pa taj kriterij smatraju nezakonitim, jer nije utemeljen na zakonom propisanim kriterijima. U zahtjevu se ističe da je jedini kriterij po kojem treba obračunavati prikupljanje komunalnog otpada prema načelu onečišćivač plaća. Smatraju da nije obrazloženo radi čega su iznajmljivači postelja izdvojeni kao posebna kategorija iako zakon ne poznaje niti jednu drugu kategoriju osim vlasnika nekretnine i osobe na koju je vlasnik prenio obvezu. Mišljenja su da bi svi vlasnici trebali plaćati istu cijenu za kilogram ili litru komunalnog otpada. Ukazuju i na to da se iz Cjenika ne razabire da li se na usluga obračunava po spremniku ili po količini pa se ne može utvrditi jedinična cijena za kg odnosno za 1 predanog otpada. Predlažu Cjenik ukinuti.

Donositelj Cjenika u svojem je očitovanju obavijestio Sud da je pobijani Cjenik na pravnoj snazi i da je donesen na temelju Zakona o održivom gospodarenju otpadom (»Narodne novine«, broj 94/13, 73/17, 14/19, dalje: ZOGO) i Uredbe o gospodarenju komunalnim otpadom (»Narodne novine«, broj 50/17).

Zahtjev je osnovan.

Sporne odredbe Cjenika glase:

»tablica 2. Prikupljanje miješanog komunalnog otpada za kućanstva,

red. br. 13: »Iznajmljivači ležajeva u kućanstvu (po ležaju) od 1. 6 – 30. 9. mj. 17,00 bez PDV-a 19,21 s PDV-om i

red. br. 14: »Iznajmljivači ležajeva u kućanstvu (po ležaju) od 1. 10. – 31. 5. mj. 5,66 bez PDV-a 6,40 s PDV-om«.

Ocjenjujući usklađenost Cjenika s relevantnim zakonskim i podzakonskim odredbama, ovaj Sud nalazi da kriterij naplate prikupljanja komunalnog otpada naveden u tablici 2. »Prikupljanje miješanog komunalnog otpada za kućanstva«, pod rednim brojevima 13. i 14. Cjenika, nisu u skladu s odredbama članaka 32. i 33. ZOGO-a kao ni s odredbom članka 20. u vezi s člankom 18. Uredbe, jer ni jedan od ovih pravnih izvora ne omogućuje davatelju usluge određivanje cijene po kriteriju djelatnosti koja se u kućanstvu obavlja.

Naime, prema odredbi članka 33. u vezi s člankom 32. stavkom 1. točkom 6. ZOGO-a, određeno je da je davatelj usluge dužan pružati javnu uslugu prikupljanja miješanog komunalnog otpada i biorazgradivog komunalnog otpada u skladu s Uredbom iz članka 29. stavka 10. ovoga Zakona, na način kojim se osigurava primjena načela »onečišćivač plaća«, ekonomski održivo poslovanje te sigurnost, redovitost i kvaliteta pružanja te usluge sukladno odredbama ZOGO-a, uredbe iz članka 29. stavka 10. ovoga Zakona i odluke iz članka 30. stavka 7. ovoga Zakona.

Cijenu predmetne javne usluge, davatelj usluge je dužan obračunavati razmjerno količini predanog otpada u obračunskom razdoblju koristeći kriterij obračuna količine otpada određen odlukom iz članka 30. stavka 7. ZOGO-a (odluka predstavničkog tijela jedinice lokalne samouprave), pri čemu obračun cijene javne usluge mora biti u skladu s uredbom iz članka 29. stavka 10. ovoga Zakona, a u cijenu ove javne usluge mora uključiti troškove nabave i održavanja opreme za prikupljanje otpada, troškove prijevoza otpada, troškove obrade otpada i druge troškove propisane uredbom iz članka 29. stavka 10. ovoga Zakona. Visinu jedinične cijene za masu predanog otpada ili volumen spremnika otpada određuje davatelj usluge Cjenikom, na koji je dužan ishoditi suglasnost izvršnog tijela jedinice lokalne samouprave, koja suglasnost nije upravni akt.

Uredba na koju ZOGO upućuje, a primjenjuje se u ovom slučaju, jest Uredba o gospodarenju komunalnim otpadom (»Narodne novine«, broj 50/17, dalje: Uredba), koja je stupila na snagu 1. studenoga 2017. Ova Uredba je izmijenjena Uredbom o izmjenama i dopunama Uredbe o gospodarenju komunalnim otpadom (»Narodne novine«, broj 84/19), koja je stupila na snagu 1. travnja 2019. Najnovijom izmjenom Uredbe omogućeno je određivanje cijene prikupljanja komunalnog otpada propisanim potkategorijama kućanstva u vezi s djelatnošću koja se u nekretnini obavlja, dakle i s osnove iznajmljivanja ležajeva.

Međutim, u vrijeme donošenja osporenog Cjenika važeća Uredba nije sadržavala odredbe na temelju kojih je moguće cijenu usluge prikupljanja komunalnog otpada odrediti u mjesečnom iznosu po kriteriju iznajmljivanja ležajeva u određenom periodu i to po jedinici ležaja, niti takva mogućnost izvire iz odredbi ZOGO-a.

Iz navedenog razloga su redni brojevi 13. i 14. tablice 2.: »Prikupljanje miješanog komunalnog otpada za kućanstva« ocijenjeni nesuglasnim s naprijed navedenim odredbama ZOGO-a i člancima 18. i 20. Uredbe te su kao takvi ukinuti.

S obzirom na recentne izmjene ZOGO-a (»Narodne novine«, broj 98/19) koje stupaju na snagu 1. siječnja 2020. i Uredbe o izmjenama i dopunama Uredbe o gospodarenju komunalnim otpadom (»Narodne novine«, broj 84/19) biti će potrebno novim aktima uskladiti način obračuna predmetne usluge.

Slijedom navedenog je na temelju odredbe članka 86. stavka 3. Zakona o upravnim sporovima (»Narodne novine«, broj 20/10, 143/12, 152/14, 94/16, 29/17) odlučeno je kao u izreci.

Poslovni broj: Usoz-115/19-5
 Zagreb, 23. prosinca 2019.

Predsjednica vijeća
 Senka Orlić-Zaninović, v. r.